Členské štáty musia poskytovať počet voľných aj obsadených pracovných miest za všetky podnikateľské jednotky a za každú sekciu klasifikácie ekonomických činností NACE Revision 2. Pokiaľ ide o malé podniky (vymedzené ako jednotky s menej ako 10 zamestnancami) a sekcie O až S NACE (v ktorých sú hlavnými činnosťami činnosti v oblasti verejnej správy, zdravotníckych služieb a vzdelávania), v nariadení o štatistike o voľných pracovných miestach sa stanovuje, že všetky členské štáty, ktoré majú ťažkosti s poskytovaním údajov, by mali vykonať štúdie uskutočniteľnosti.

Podľa vyššie uvedeným právnych predpisov musia všetky členské štáty zasielať časové rady počtu voľných pracovných miest a počtu obsadených pracovných miest od prvého štvrťroku 2010. Majú to urobiť najneskôr do 70 dní od skončenia príslušného štvrťroka. Členské štáty, v ktorých počet zamestnancov presahuje 3 % celkového počtu v EÚ, musia odoslať svoje údaje najneskôr do 45 dní po skončení každého štvrťroka.

V záujme doplnenia všeobecného rámca zriadeného nariadením o štatistike o voľných pracovných miestach Komisia prijala dve vykonávajúce nariadenia, a to:

V článku 10 nariadenia o štatistike o voľných pracovných miestach sa od Komisie žiada, aby do 24. júna 2010 a potom každé tri roky predkladala Európskemu parlamentu a Rade správu o vykonávaní nariadenia. V tejto správe sa má zhodnotiť kvalita štatistiky predkladanej členskými štátmi a kvalita európskych agregátov a majú sa stanoviť oblasti možného zlepšenia.

Komisia preskúmala, či by sa vzhľadom na štúdie uskutočniteľnosti mohlo očakávať, že novým legislatívnym návrhom by sa rozšírilo pokrytie údajov o voľných pracovných miestach pre krajiny, ktoré nezahŕňajú verejný sektor a/alebo malé podniky. Dospelo sa k záveru, že takéto preskúmanie by malo prebiehať v širšom kontexte revízie právnych predpisov EÚ týkajúcich sa podnikovej štatistiky (budúceho rámcového nariadenia o projekte integrovanej podnikovej štatistiky – FRIBS).

2.2.2.Sezónne očistené údaje

Podľa článku 1 nariadenia Komisie (ES) č. 1062/2008 sa od členských štátov vyžaduje, aby začali dodávať sezónne očistené údaje najneskôr vtedy, keď sa v rámci nariadenia o štatistike o voľných pracovných miestach zaslali údaje za 16 období. Keďže prvým štvrťrokom bol prvý štvrťrok 2010, bolo povinné poskytnúť sezónne očistené údaje k júnu 2014, keď sa poskytli údaje za referenčný štvrťrok, teda prvý štvrťrok 2014. Je povinné poskytnúť sezónne očistené údaje týkajúce sa voľných a obsadených pracovných miest aspoň za jednotlivé/agregované sekcie klasifikácie NACE B až E, F, G až I, J, K, L, M až N, O až Q, R až S. Členské štáty, ktoré vo svojich radoch nezaznamenali žiadnu sezónnosť, boli požiadané o zaslanie rovnakého radu dvakrát, zatiaľ čo Eurostat skontroloval absenciu sezónnosti v uvedených prípadoch.

Všetky členské štáty s výnimkou Belgicka, Fínska a Švédska teraz poskytujú sezónne očistené údaje za voľné aj obsadené pracovné miesta. Švédsko poskytuje sezónne očistené údaje len za voľné pracovné miesta, ale nie za obsadené. Belgicko a Fínsko neposkytli sezónne očistené údaje, pretože zmeny v ich vnútroštátnej metodike štatistiky o voľných pracovných miestach mali za následok prerušenie časového radu. Belgicko bude môcť poskytnúť sezónne očistené údaje od júna 2016 (referenčný štvrťrok – prvý štvrťrok 2016) a Fínsko od júna 2017 (referenčný štvrťrok – prvý štvrťrok 2017). Švédsko sa zaviazalo poskytnúť chýbajúce sezónne očistené údaje v júni 2016.

Pokiaľ ide o krajiny EZVO, Island, Nórsko a Švajčiarsko neposkytli sezónne očistené údaje, zatiaľ čo Lichtenštajnsko má udelenú výnimku z nariadenia o štatistike o voľných pracovných miestach. Eurostat je v kontakte so štatistickým úradom EZVO.

2.2.3.Tlačové oznámenie

Eurostat začal v júni 2014 uverejňovať štvrťročné tlačové oznámenie o podiele voľných pracovných miest. V tejto novej publikácii sa poskytuje väčší priestor štatistike o voľných pracovných miestach a používatelia ju dobre prijali. Niektorí z nich, vrátane Európskej centrálnej banky, sa však vyjadrili, že v prípade štyroch členských štátov, ktoré ešte nezahrnuli hospodárstvo ako celok (Dánsko, Francúzsko, Taliansko a Malta), je potrebné, aby tak urobili. Vyžadovali tiež, aby sa počet voľných pracovných miest a podiel voľných pracovných miest uverejňovali za všetky členské štáty, eurozónu a Európsku úniu.

Situácia sa zlepšila, pokiaľ ide o obmedzenia týkajúce sa uverejňovania počtu voľných pracovných miest. Írsko povolilo uverejňovanie týchto počtov k referenčnému štvrťroku, teda štvrtému štvrťroku 2014. Francúzsko a Taliansko však stále nezverejnili tieto údaje vzhľadom na čiastočné pokrytie ekonomiky, čo brzdí zverejnenie celkových európskych údajov.

3.Kvalita

Kvalita sa posudzuje na základe šiestich hlavných kritérií vymedzených nariadením Komisie (ES) č. 1062/2008, a tými sú: relevantnosť, presnosť, aktuálnosť/časová presnosť, koherencia, porovnateľnosť a dostupnosť/jasnosť.

3.1.Relevantnosť

Zber štatistických údajov o voľných pracovných miestach je veľmi relevantný, keďže ide o jedinú štatistiku na meranie neuspokojeného dopytu po pracovnej sile.

Komisia (Generálne riaditeľstvo pre zamestnanosť, sociálne záležitosti a začlenenie a Generálne riaditeľstvo pre hospodárske a finančné záležitosti) a Európska centrálna banka používajú štvrťročné údaje o voľných pracovných miestach na monitorovanie krátkodobého vývoja hospodárskeho cyklu a trhu práce. Podiel voľných pracovných miest je jedným z hlavných európskych ekonomických ukazovateľov (PEEI), ktoré sú hlavným zdrojom informácií pre analýzu a monitorovanie krátkodobého cyklického hospodárskeho vývoja v rámci Európskej únie, eurozóny a členských štátov.

Štatistické údaje o voľných pracovných miestach sa takisto používajú v štrukturálnych analýzach založených na ukazovateľoch, ktoré sa vykonávajú v rámci stratégie Európa 2020 na zabezpečenie inteligentného, udržateľného a inkluzívneho rastu. Jeden ukazovateľ založený na štatistike o voľných pracovných miestach bol začlenený do rámca spoločného hodnotenia, ktorý sa používa na monitorovanie pokroku dosiahnutého v oblastiach stratégie Európa 2020, ktoré súvisia so zamestnanosťou. Ukazovateľ založený na štatistike o voľných pracovných miestach je tiež súčasťou monitoru výsledkov v oblasti zamestnanosti, ktorý predstavuje výber kľúčových výziev na trhu práce, ktoré sú založené na premenných štatistiky o voľných pracovných miestach.

Štatistika o voľných pracovných miestach by bola oveľa relevantnejšia, keby sa vyplnili existujúce medzery v pokrytí sekcií O až S klasifikácie NACE a malých podnikov.

3.2.Presnosť

Pokiaľ ide o uvedenie presnosti, členské štáty vypočítavajú variačné koeficienty počtu voľných pracovných miest (nie sezónne očistené), pričom zohľadňujú charakteristiky štruktúry vnútroštátneho plánu výberu vzoriek. Variačný koeficient vyjadruje štandardnú odchýlku odhadovaného množstva vyjadrená v percentách. Je meradlom variability odhadovaného počtu voľných pracovných miest. Podľa informácií uvedených v správach o kvalite za referenčný rok 2014 boli variačné koeficienty pre celkový počet voľných pracovných miest nižšie ako desať percent vo väčšine členských štátov s výnimkou Belgicka, Bulharska, Cypru, Fínska, Francúzska, Lotyšska a Španielska (prinajmenšom v jednom zo štyroch vykonaných štvrťročných zisťovaní).

Veľkosť vzorky a miera odpovedí významne ovplyvňujú presnosť odhadov. Podľa správ o kvalite bola veľkosť vzorky rôzna – od približne 1 300 spoločností na Malte a 3 000 na Cypre až po približne 75 000 v Nemecku (v zisťovaní uskutočnenom v štvrtom štvrťroku) a 100 000 v Poľsku. Miera odpovedí sa pohybovala od 17 % v Nemecku (v zisťovaní uskutočnenom v štvrtom štvrťroku) a 42 % v Chorvátsku – jediné dve krajiny s mierou nižšou než 50 % (aspoň za jeden štvrťrok) – až po 99 % v Rumunsku.

Revízie odhadov sú pre používateľov osobitným zdrojom obáv a sú dôležitým aspektom presnosti. Situácia je v prípade dvoch zverejnení podielu voľných pracovných miest rôzna.

Rýchle odhady agregovaného podielu voľných pracovných miest za eurozónu a EÚ-28, ktoré sa uverejňujú v čase T+50 dní, sa môžu revidovať do zverejnenia odhadov v čase T+78 dní. Aj keď sa bleskové údaje netýkali všetkých krajín, pri revíziách sa neprekročilo 0,1 percentuálneho bodu za eurozónu a agregáty za EÚ-28. Okrem toho by sa v prípade odhadov zverejnených v čase T+78 dní za eurozónu a EÚ-28 mohla vyžadovať revízia do zverejnenia ďalšieho tlačového oznámenia. V praxi sa ukázalo, že nebolo potrebné revidovať odhady o viac ako 0,1 percentuálneho bodu, s výnimkou jedného tlačového oznámenia, v ktorej Nemecko vo významnej miere revidovalo svoje údaje. Podiel voľných pracovných miest Nemecka bola revidovaná vzhľadom na použitie novej metódy extrapolácie.